22- A-raok menegiñ zoken dre ar munud an araezioù kinniget gant an  Iliz, ez eo dereat kounañ ar  pouez hag ar retvez da reiñ da Gomz Doue embannet e kalon buhez an dud al lec'h kreizel dleet dezhi. Bezañs gwirion ar C'hrist gant e Iliz [4], Komz Doue a ziskouez lec'h strivadenn an Adunvanidigezh en un hinad a fiziañs e Doue an holl drugarez :"Doue a zo brasoc'h eget hor c'halon" (1 Yann 3,20). Diskouez a ra e kendalc'h ar C'hrist e oberenn, eñ hag a zo deuet da gemenn d'ar brizonidi an dieubidigezh. Ur Gomz brofedel eo hag a rent spisweler, a ziskler ar pec'hed hag a bermet ar ganttroidigezh. Ur Gomz a veveriadenn eo, hag a verk lec'h ar pec'hed en Emglev, adalek pezh a venn Doue evidomp, ha nann pezh a fellfe dimp bezañ. Ur Gomz eo hag a zegas soñj d'an holl re he c'hlev ez eo galvet pep unan d'en em adunvaniñ. Ar Gomz kemennet d'ar bed, embannet el liturgiezh, meveriet ent-personel, a-gevret, er strol:ladoù diseurt, er c'harterioù, er skolioù, h.a. a zegas dalc'hmat d'an emzalc'h speredel a zere da bep strivadenn adunvanidigezh : ober da bep hini dont er-maez anezhañ e-unan. E-giz-se, karantez Doue a sikour da gemer emskiant eus ar pec'hed, en enep d'ar sell en diabarzh hag a redi ar vuhez gristen d'ur vent buhezegezhel hepken, ar pec'hed o vezañ neuze gloazadur un uhelvennad nemetken.